दुई खर्बले बढ्यो कर्जा
चालु आर्थिक वर्ष २०८०/८१ को छ महिना बैङ्क तथा वित्तीय संस्थाबाट निजी क्षेत्रमा प्रवाहित कर्जा एक खर्ब ९२ अर्ब ६४ करोड रुपियाँ (४.० प्रतिशत) ले बढेको छ ।   अघिल्लो वर्षको सोही अवधिमा यस्तो कर्जा एक खर्ब ३७ अर्ब ३३ करोड रुपियाँ (३.० प्रतिशत) ले बढेको थियो । वार्षिक बिन्दुगत आधारमा २०८० पुस मसान्तमा बैङ्क तथा वित्तीय संस्थाबाट निजी क्षेत्रतर्फ प्रवाहित कर्जा ४.९ प्रतिशतले बढेको छ ।
काठमाडौँ, माघ २७ गते । चालु आर्थिक वर्ष २०८०/८१ को छ महिना बैङ्क तथा वित्तीय संस्थाबाट निजी क्षेत्रमा प्रवाहित कर्जा एक खर्ब ९२ अर्ब ६४ करोड रुपियाँ (४.० प्रतिशत) ले बढेको छ । अघिल्लो वर्षको सोही अवधिमा यस्तो कर्जा एक खर्ब ३७ अर्ब ३३ करोड रुपियाँ (३.० प्रतिशत) ले बढेको थियो । वार्षिक बिन्दुगत आधारमा २०८० पुस मसान्तमा बैङ्क तथा वित्तीय संस्थाबाट निजी क्षेत्रतर्फ प्रवाहित कर्जा ४.९ प्रतिशतले बढेको छ ।कर्जा बढनुमा तरलताको अवस्था सहज हुनु र बैङ्क तथा वित्तीय संस्थाहरूमा निक्षेप बढेर कर्जायोग्य रकम थुप्रिँदा कर्जाको ब्याजदर घट्दै जानु नै रहेको पाइएको छ । समीक्षा अवधिमा बैङ्क तथा वित्तीय संस्थाले पाँच खर्ब १५ अर्ब ११ करोड रुपियाँ तरलता (कारोबारमा आधारित) उपयोग गरेका छन् ।बैङ्क तथा वित्तीय संस्थाले नेपाल राष्ट्र बैङ्कबाट स्थायी तरलता सुविधामार्फत एक अर्ब २० करोड र ओभरनाइट तरलता सुविधामार्फत पाँच खर्ब १३ अर्ब ९१ करोड रुपियाँ गरी कुल पाँच खर्ब १५ अर्ब ११ करोड रुपियाँ तरलता (कारोबारमा आधारित) उपयोग गरेका हुन् । यस्तै निक्षेप सङ्कलन बोल कबोलमार्फत तीन खर्ब १५ अर्ब ५५ करोड रुपियाँ तरलता प्रशोचन गरिएको छ ।अघिल्लो वर्षको सोही अवधिमा खुला बजार र स्थायी तरलता सुविधालगायतका विभिन्न उपकरणमार्फत खुद ३० खर्ब ९९ अर्ब ४६ करोड रुपियाँ तरलता प्रवाह गरिएको थियो । समीक्षा अवधिमा राष्ट्र बैङ्कले विदेशी विनिमय बजार (वाणिज्य बैङ्क) बाट अमेरिकी डलर दुई अर्ब ७६ करोड खुद खरिद गरी तीन खर्ब ६६ अर्ब १४ करोड रुपियाँ तरलता प्रवाह गरेको छ । अघिल्लो वर्षको सोही अवधिमा विदेशी विनिमय बजारबाट अमेरिकी डलर दुई अर्ब ७६ करोड खुद खरिद गरी तीन खर्ब ५८ अर्ब ९० करोड रुपियाँ तरलता प्रवाह गरिएको थियो । समीक्षा अवधिमा अमेरिकी डलर एक अर्ब ८२ करोड बिक्री गरी दुई खर्ब ४२ अर्ब आठ करोडबराबरको भारतीय रुपियाँ खरिद भएको छ । अघिल्लो वर्षको सोही अवधिमा अमेरिकी डलर दुई अर्ब २८ करोड बिक्री गरी दुई खर्ब ९६ अर्ब २२ करोडबराबरको भारतीय रुपियाँ खरिद भएको थियो ।यस्तै आव २०८०/८१ को छ महिनामा वाणिज्य बैङ्कहरूको २३ खर्ब १६ अर्ब ९८ करोड रुपियाँ र अन्य वित्तीय संस्था (वाणिज्य बैङ्कबाहेक) को दुई खर्ब ५७ अर्ब २२ करोड रुपियाँ गरी कुल २५ खर्ब ७४ अर्ब २० करोड रुपियाँको अन्तरबैङ्क कारोबार भएको छ । अघिल्लो वर्षको सोही अवधिमा वाणिज्य बैङ्कहरूको १८ खर्ब ४३ अर्ब आठ करोड रुपियाँ र अन्य वित्तीय संस्थाको एक खर्ब ८२ अर्ब चार करोड रुपियाँ गरी कुल २० खर्ब २५ अर्ब १२ करोड रुपियाँको अन्तरबैङ्क कारोबार भएको थियो ।  